Иван Рознѣйчук

Ива́н Рознѣйчу́к,  Іван Федорович Рознійчук, псевдоним Марко́ Барабо́ля, *30. апрѣль 1910, Требушаны (дн. Дѣлове) – †27. новембер 1945, Краснодар — украинскый  подкарпатскый учитель и писатель-сатирик.

 Биография 
Иван ся родив яко первый дѣтвак зоз шестерох в родинѣ Федора и Анастазии Рознѣйчукох. По скончѣню четырьох класох народной школы, учив ся в Ясинянской горожанцѣ, а пак на Торговелной академии в Ужгородѣ (1924—1926) и Мукачовѣ (1926—1928), за тым зачав продавати книгы в книгарни «Уніо» в Ужгородѣ. Еще яко штудент зачав писати сатиричны вершы и повѣданя.

Имя про псевдоним Рознѣйчук позычив од Марка Проклятого — поставы украинской мифологии, вѣчного блукача, а призвиско — от кромпель, звычайной поживы подкарпатскых селян.

Од року 1934 Рознѣйчук учительовав по сельскых школах в Раховѣ, Богданѣ и Ясѣню. По падѣ Карпатской Украины быв арештованый, яко небизовный, сѣчовик, и около два тыжднѣ триманый в арештѣ. Отець му ай еще шестеро селян, зарапортованы удавачом, такой в марцу умерли од катовань. Рознѣйчук выступовав зоз статьями в новинцѣ «Українське слово» и в журналѣ «Литературна недѣля». Концьом 1930-х и зачатком 1940-х рокох, подля литературознателя Юрия Балегы, писав сатиричный роман «Гаврило Мотовило, його життя і клопотації», але ся му рукопис не захранив — в року 1942, скрываючи ся од от мадярскых жандарьох, Рознѣйчук закопав го в землю.

В року 1943 Иван быв мобилизованый до мадярского войска, бойовавшого по боку нацистичной Германии. Подля выдавателя Ивана Ребрика, Рознѣйчук на службѣ во войску быв од 13. юна 1943 по 13. октобер 1944. Довго ся поважовало, же упав на восточном фронтѣ. Але в року 1945 в писмах свѣдкох ся указало, же 13. октобра 1944 Рознѣйчук трафив до совѣтского заятя и, одпровадженый до лагра про военны заятцѣ в Новороссийск,  працовав яко товмач, бо знав русскый, мадярскый, чешскый, словацкый и нѣмецкый языкы. Быв тыж посыланый на росчищѣня городских руин.

Рознѣйчук умер во шпиталю в Пашковской станицѣ под Краснодаром (нынѣ часть города). Причинов смерти была зазначена «лѣвобочна казеозна пневмония». Рознѣйчук погребеный в братском гробѣ. Мѣсто погребу было найдене в року 2011.

 Творба 
Во своих повѣданях и вершах Рознѣйчук высмѣвав вады сполоченского и културного живота на Подкарпатской Руси в розличных социалных и фаховых сферах: литературѣ, новинарствѣ, урядництвѣ, политицѣ и науцѣ. Высмѣвав графоманство, языковы новоты, фалошный патриотизм, урядницке паношѣня ся и подкупство. Його переважны жанры суть сатиры, гуморескы, фельетоны и пародии.

 Интересны факты 
 Окрем писательского дара, мав и музикалный: грав на гусльох.
 Быв едным з десятьох найлѣпшых шахистох Ужгорода..

 Посуджѣня 
Цѣлком природне, же творба сатирика, а ще в конфронтачной добѣ 1930-х на Подкарпатской Руси мала роздѣлны оцѣнкы.

 Жерела и одказы 
 Енциклопедія українознавства : Словникова частина : в 11 т. / Наукове Товариство ім. Шевченка; гол. ред. проф., д-р Володимир Кубійович. — Париж ; Нью-Йорк ; Львів : Молоде життя, 1954—2003.
 Домашевський М. Історія Гуцульщини, т. 1, Чикаго, 1975, сс. 381-382
 Енциклопедія сучасної України. http://esu.com.ua/search.php?surname=%D0%BC%D0%B0%D1%80%D0%BA%D0%BE+%D0%B1%D0%B0%D1%80%D0%B0%D0%B1%D0%BE%D0%BB%D1%8F&litera=%D0%91

 Референции 

Катеґорія:Украинскы писателе